REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/84-14

26. maj 2014. godine

B e o g r a d

ZAPISNIK

DRUGE SEDNICE ODBORA ZA ZAŠTITU ŽIVOTNE SREDINE,

ODRŽANE 26. MAJA 2014. GODINE

Sednica je počela u 12,00 časova.

Sednicom je predsedavao dr. Branislav Blažić, predsednik Odbora.

Sednici su prisustvovali članovi Odbora: Vladimir Petković, Adriana Anastasov, Jezdimir Vučetić, Sonja Vlahović, Ivana Stojiljković, Gordana Zorić, Violeta Lutovac, Đorđe Kosanić, Nada Lazić, Ivan Karić i Šaip Kamberi.

Sednici su prisustvovali zamenici članova Odbora: Velinka Tošić, Dragan Paunović, Gordana Čomić i Miletić Mihajlović.

Sednici nisu prisustvovali članovi Odbora: Boban Birmačević, Miljana Zindović, Ivana Dinić i Momo Čolaković.

Pored članova Odbora, sednici je prisustvovala i Aleksandra Tomić, narodni poslanik.

Na predlog predsednika Odbora, jednoglasno, usvojen je sledeći:

D n e v n i r e d :

1. Predlog za organizovanje javnog slušanja povodom ekološke katastrofe prouzrokovane poplavama u Republici Srbiji;
2. Razno.

Pre prelaska na prvu tačku dnevnog reda, jednoglasno je usvojen zapisnik Prve sednce Odbora za zaštitu životne sredine, održane 9. maja 2014. godine.

Prva tačka dnevnog reda - **Predlog za organizovanje javnog slušanja povodom ekološke katastrofe prouzrokovane poplavama u Republici Srbiji**

Na osnovu člana 84. st. 1. i 2. Poslovnika Narodne skupštine, predsednik Odbora dr Branislav Blažić predložio je da Odbor organizuje javno slušanje na temu: Metodologija procene stanja životne sredine i otklanjanje posledica ekološke katastrofe prouzrokovane poplavama u Srbiji, koje bi se održalo 5. juna 2014. godine u Maloj sali Doma Narodne skupštine, sa početkom u 11,00 časova. Istakao je da predlaže da se javno slušanje održi 5. juna, s obzirom da se taj datum obeležava kao Svetski dan zaštite životne sredine. Izneo je i predlog učesnika javnog slušanja (predstavnici Ministarstva poljoprivrede i zaštite životne sredine, Ministarstva zdravlja i Ministarstva unutrašnjih poslova, Agencije za zaštitu životne sredine, predstavnici Instituta za javno zdravlje Srbije „Dr Milan Jovanović Batut“, Zavoda za javno zdravlje Veograda, Stalne konferencije gradova i opština, Privredne komore Srbije, Zelene komore Srbije, Delegacije Evropske unije u Republici Srbiji, Misije OEBS u Srbiji, predstavnik Programa Ujedinjeinih nacija za razvoj (UNDP), Kancelarije Svestke zdravstvene organizacije u Beogradu, Udruženja reciklera Srbije, kao i predstavnici nevladinih organizacija i stručne javnosti. Obrazložio je predlog za organizovanje javnog slušanja, pozvao članove Odbora da predlože još učesnika javnog slušanja i otvorio diskusiju.

U diskusiji su učestvovali narodni poslanici: Gordana Čomić, Nada Lazić, Ivana Stojiljković, Ivan Karić, Vladimir Petković i Velinka Tošić.

Gordana Čomić je podržala ideju za održavanje javnog slušanja, i predložila da se preformuliše tema javnog slušanja, kako se ne bi koristio izraz „ekološka katastofa“, već da se javno slušanje posveti razmerama privremene i trajne štete po životnu sredinu, prouzrokovane poplavama u Republici Srbiji. Bitno je da se utvrde privremen posledice, koje se mogu sanirati, kako bi se predložile mere za njihovo saniranje. U vezi sa listom učesnika javnog slušanja, predložila je da se u skladu sa Arhuskom konvencijom, nastavi tradicija koju je Odbor imao u prethodnom sazivu i obezbedi prisustvo nevladinih organizacija i civilnog društva, kako na sednicama Odbora, tako i na ovom javnom slušanju. Predložila je da se na javno slušanje pozovu i članovi neformalne Zelene poslaničke grupe.

Nada Lazić je takođe podržala ideju za organizovanje javnog slušanja, koje bi se bavilo razmatranjem posledica poplava i predložila da se pozovu i predstavnici komunalnih preduzeća, koji su angažovani na otklanjanju otpada koji je poplava nanela. S obtirom da na područjima najviše pogođenom poplavama nema regionalne deponije, niti sanitarno uređenih deponija, postavlja se pitanje šta se sa tim otpadom dešava i kako se njime upravlja i sa kakvim se problemima sreću komunalna preduzeća na terenu i da li im je potrebna neka vrsta pomoći. Područja pogođena poplavama se snabdevaju vodom cisternama, a to je dugoročno neodrživo, zato je potrebno sagledati mogućnost njihovog sistemskog snabdevanja vodom, čime će se pozabaviti stručne ekipe.

Ivana Stojiljković je istakla je da su građani Užica pre izvesnog vremena bili na ivici ekološke katastrofe usled nedostatka pijaće vode. Ukazala je na to da lokalne samouprave ne mogu da prevaziđu ovakve probleme bez podrške Vlade i Narodne skupštine. Formiran je radni tim sa ciljem da se reši problem sa vodnom akumulacijom Vrujci, dok građani ove teritorije koriste Sušička vrela za vodosnabdevanje. Predložila je da se pozovu i predstavnici lokalnih samouprava i građani koje je direktno pogodila ova katastrofa.

Ivan Karić je podržao predlog i predložio da se pozovu i: predstavnici Vojske, žandarmerije, specijalnih antiterorističkih jedinica, beogradske brigade interventne policije i sl. koji su neposredno učestvovali u akciji spašavanja građana, kao i neko ko se bavi toksikologijom (potpoljene su benzinske pumpe, klanice i farme životinja). Kao građanin Obrenovca koji je direktno pogođen poplavama, izneo je da je situacija jako teška i da se moraju preduzeti sve neophodne mere za saniranje posledica na poplavljenim područjima.

Vladimir Petković je takođe podržao predlog i predložio da budu pozvani i predstavnici „Elektrodistribucije Beograd“, odnosno članove Odeljenja za zaštitu životne sredine, s obzirom da je preko 360 trafo-stanica (niskog napona) poplavljeno zbog čega je došlo do izlivanja trafo ulja koje je izuzetno kancerogeno i opsano po zdravlje ljudi.

Predsednik Odbora, Branislav Blažić složio se sa svim iznetim predlozima i predložio da se tema javnog slušanja preformuliše i da bude „Metodologija procene stanja životne sredine i otklanjanja privremene i trajne štete u životnoj sredini prouzrokovane poplavama u Republici Srbiji“.

Odbor je, na predlog predsednika Odbora, saglasno članu 84. stav 3. Poslovnika Narodne skupštine, jednoglasno doneo odluku o održavanju javnog slušanja na temu **„Metodologija procene stanja životne sredine i otklanjanja privremene i trajne štete u životnoj sredini prouzrokovane poplavama u Republici Srbiji“**, 5. juna 2014. godine, u Maloj sali Doma Narodne skupštine.

Druga tačka dnevnog reda: **Razno**

Gordana Čomić je predložila da se započne proces, koji po njenim rečima, uveliko kasni u Srbiji, a koji se odnosi na mapiranje retenzija poplavnih i bujičnih područja kod regulisanih i neregulisanih vodotokova u Srbiji, u kontekstu prostornog plana Srbije, s obzirom na to da se u Srbiji na tome radi sporadično ili se upšte ne radi. Sagovornici Odboru bili bi predstavnici kako Ministarstva poljoprivrede i zaštite životne sredine, tako i predstavnici Ministarstva građevinarstva, saobraćaja i infrastrukture, koje je nadležno za prostorno planiranje. Ukazujući na značaj ovog pitanja, istakla je da će predložiti ovu temu kao tačku dnevnog reda za neku narednu sednicu Odbora.

Velinka Tošić, kao narodni poslanik iz Loznice, informisala je Odbor o pucanju brane u rudniku Stolice (mesto Kostajnik, u neposrednoj blizini Krupnja), gde se jalovina izliva u reku Korenicu, pa u reku Jadar, a iz Jadra u Drinu, ukazujući na ozbiljne probleme koje je to izazvalo. Navela je da će u toku dana biti izneti i prvi rezultati analize vode. Iskoristila je priliku i da ukaže na probleme koje izaziva i rudnik Zajača, kroz zagađenje vode, vazduha i zemljišta, kao i na neophodnost rešavanja ovih problema.

Nada Lazić ukazala je na probleme snežnih nanosa u Vojvodini koji su posledica nedostatka vetrozaštitnih pojaseva, a na toj teritoriji su prisutne velike eolske erozije. Navela je da je to posledica nekontrolisane seče drveća u Vojvodini. Iz tog razloga je važno ponovo pokrenuti priču o neophodnosti pošumljavanja goleti. Spomenula je Pokret Gorana koji još uvek radi na tome, ali na žalost dosta otežano.

Ivan Karić predložio je da se jedna sednica Odbora održi u Užicu na temu problema na koje je ukazala Ivana Stojiljković, na primer u toku juna meseca.

Ivana Stojiljković ukazala je na to da su kiše doprinela da Užice može da koristi vodu sa Sušičkih vrela, pa da situacija sa vodosnabdevanjem neće biti kritična. Dala je podršku predlogu Gordane Čomić, kao i predlogu Nade Lazić, ukazujući na to da se problem sa klizištima pojavio i iz razloga nedostatka pošumljenosti. Postavila je pitanje koje se odnosi na HAARP, odnosno da li se Odbor bavio ovom temom i da li ovaj sistem može da utiče na promenu klime na ovom području.

Vladimir Petković je rekao da na području Opštine Barajevo, odakle je on, nije utvrđeno da postoji sistem HAARP, o kome se u novinama pisalo.

Sednica je završena u 12,38 časova.

SEKRETAR PREDSEDNIK

Milica Bašić dr Branislav Blažić